Συντεταγμένες: 41°53′51″N 84°2′14″W﻿ / ﻿41.89750°N 84.03722°W﻿ / 41.89750; -84.03722

Το **Έιντριαν** (αγγλικά: *Adrian*) είναι μικρή πόλη της πολιτείας Μίσιγκαν των ΗΠΑ, κοντά στο νότιο σύνορό της, έδρα της κομητείας Λέναγουεϊ. Ο πληθυσμός του ήταν 21.133 κάτοικοι στην απογραφή του 2010, ενώ σήμερα εκτιμάται σε 20.400 κατοίκους περίπου.

Ιστορία
-------

Αντίγραφο της αρχικής αγοράς γης από τον Άντισον Κόμστοκ, γης στην οποία κτίσθηκε η μελλοντική πόλη Έιντριαν, με ημερομηνία 10 Μαΐου1826
Το Έιντριαν ιδρύθηκε στις 18 Ιουνίου 1826 με το αρχικό όνομα **Λόγκαν** από τον Άντισον Κόμστοκ (Addison Comstock), προμόουτερ του Σιδηροδρόμου Ήρι και Καλαμαζού. Το 1828 η σύζυγος του Άντισον μετονόμασε τον οικισμό σε Έιντριαν προς τιμή του Ρωμαίου Αυτοκράτορα Αδριανού.

Η «Erie & Kalamazoo Rail Road Bank» άνοιξε με έδρα το Έιντριαν το 1835.
Επί δεκαετίες στα τέλη του 19ου αιώνα και στις αρχές του 20ού το Έιντριαν ήταν γνωστό ως η «παγκόσμια πρωτεύουσα του φράχτη», καθώς εκεί ο Τζ. Γουόλας Πέιτζ εφεύρε τον πρώτο επιτυχημένο φράχτη με συρματόπλεγμα. Σε όλη την παραπάνω περίοδο, η πόλη ήταν ένας από τους πρώτους κατασκευαστές συρματοπλέγματος παγκοσμίως και οι φράχτες αυτές στέλνονταν μέχρι τη Νέα Υόρκη, το Βερολίνο, την Ασία και την Αφρική. Η εταιρεία του Πέιτζ χρηματοδότησε την πολύ επιτυχημένη ομάδα μαύρων στο μπέιζμπολ «Page Fence Giants» (τότε οι μαύροι και λευκοί παίκτες αγωνίζονταν σε ξεχωριστές ομάδες και πρωταθλήματα).

Στο Έιντριαν δημιουργήθηκε ένα από τα πρώτα αυτοκίνητα, το «Lion» (παραγόταν από το 1909 έως το 1912). Μεταξύ του 1900 και του 1912, η πόλη είχε αρχίσει να διαφαίνεται ως μία από τις μελλοντικές παγκόσμιες «πρωτεύουσες του αυτοκινήτου», με τρία διαφορετικά μοντέλα να κατασκευάζονται εκεί. Αλλά εξαιτίας ατυχών γεγονότων, αυτή η διαφαινόμενη εξέλιξη δεν έγινε ποτέ πραγματικότητα. Τα πρώτα δύο μοντέλα ήταν το «Murry Motor Car» και το «Lenawee Car»: αμφότερα κατασκευάζονταν από την Church Manufacturing Company. Παρά το ότι σημείωσαν μεγάλη επιτυχία στην έκθεση αυτοκινήτων του Σικάγου το 1910, πουλώντας εκατοντάδες οχήματα, κακές οικονομικές αποφάσεις της Church Company οδήγησαν σε έλλειψη χρημάτων και τελικώς σε κλείσιμο της εταιρείας. Το «Lion» κατασκευαζόταν από την ομώνυμη «Lion Motor Car Company» και ήταν εξαιρετικά δημοφιλές κι επιτυχημένο. Ωστόσο, στις 12 Ιουνίου 1912 το εργοστάσιο της εταιρείας έπιασε φωτιά, που κατέστρεψε περίπου 200 οχήματα και τελικώς οδήγησε στο κλείσιμο και αυτής της βιομηχανίας.

Το Έιντριαν έχει παράδοση στην πολιτιστική ζωή, που χρονολογείται από τα μέσα του 19ου αιώνα. Η δημοτική ορχήστρα του, η «Adrian City Band», είναι μία από τις παλαιότερες σε συνεχή λειτουργία δημοτικές ορχήστρες σε όλες τις ΗΠΑ, καθώς ιδρύθηκε το 1836. Επίσης ιστορικής αξίας είναι η Όπερα Κρόσγουελ (Croswell Opera House), που ολοκληρώθηκε το 1866, αναγνωρισμένη ως το αρχαιότερο θέατρο σε ολόκληρο το Μίσιγκαν και ένα από τα παλαιότερα σε συνεχή λειτουργία θέατρα σε όλες τις ΗΠΑ.

Τον Νοέμβριο του 2019 η πόλη απέκτησε την πρώτη γυναίκα δήμαρχο στην ιστορία της, την Άντζελα Σουόρντ Χηθ.

Γεωγραφία
---------

Αεροφωτογραφία του Έιντριαν το 2014
Το Έιντριαν βρίσκεται σε γεωγραφικές συντεταγμένες πλάτος 41°53′47″ Βόρειο και μήκος 84°02′16″ Δυτικό και είναι κτισμένο σε υψόμετρο 240 μέτρα πάνω από την επιφάνεια της θάλασσας. Η συνολική του έκταση είναι 20,98 τετραγωνικά χιλιόμετρα, από τα οποία το 1,8% καλύπτεται από νερό.

Η πόλη βρίσκεται περίπου 48 χιλιόμετρα νοτιοδυτικά του Ανν Άρμπορ και σε ίση περίπου απόσταση με αυτή βρίσκουμε το Τζάκσον του Μίσιγκαν και το Τολήντοου του Οχάιο. Στη μισή περίπου απόσταση από το Έιντριαν, προς τα βορειοδυτικά, απλώνεται η περιοχή των «Ιρλανδικών Λόφων» (Irish Hills), γνωστή για τις πολλές μικρές λίμνες της και τους κυματιστούς λόφους της, οπότε πολλοί κάτοικοι του Έιντριαν πηγαίνουν εκεί τα Σαββατοκύριακα για βαρκάδα και αναψυχή. Λίγο μακρύτερα, στα 50 χιλιόμετρα σε ευθεία γραμμή, βρίσκεται η όχθη της λίμνης Ήρι, ενώ το κέντρο της πόλεως απέχει μόλις 20 χιλιόμετρα από τα σύνορα Μίσιγκαν-Οχάιο.

Το Έιντριαν αποκαλείται μερικές φορές «η πόλη του σφενταμιού» εξαιτίας των πολλών δένδρων αυτού του γένους που βρίσκονται μέσα στην πόλη.

Εκπαίδευση
----------

Ο Πύργος Χέρικ στο Κολέγιο του Έιντριαν
Υπάρχουν δύο κολέγια και ένα πανεπιστήμιο στην πόλη:

* Το Κολέγιο του Έιντριαν, που ιδρύθηκε το 1859 και είναι ιδιωτικό (των Μεθοδιστών).
* Το Πανεπιστήμιο Σιένα Χάιτς, που ιδρύθηκε το 1919 από τις Δομινικανές Αδελφές (Ρωμαιοκαθολική Εκκλησία).
* Η Τεχνική-Επαγγελματική Σχολή του Κολεγίου Τζάκσον.

Επικοινωνία
-----------

Η τοπική ημερήσια εφημερίδα *The Daily Telegram* καλύπτει ολόκληρη την κομητεία Λέναγουεϊ, με ημερήσια κυκλοφορία περί τις 13 χιλιάδες φύλλα.

Οι σημαντικότεροι ραδιοσταθμοί στην πόλη είναι οι WABJ (κυρίως εκπομπές λόγου), WLEN (103,9 και 96,5 MHz στα FM, ειδησεογραφικός) και WQTE στα 95,3 MHz (μουσική κάντρυ), αλλά και ο φοιτητικός σταθμός WVAC (107,9 MHz στα FM) από το Κολέγιο του Έιντριαν.

* Το Έιντριαν είναι «αδελφοποιημένο» με την πόλη Μοριγιάμα της Ιαπωνίας.

Αξιοσημείωτοι άνθρωποι
----------------------

Στο Έιντριαν έχουν γεννηθεί ή έχουν ζήσει οι εξής:

* Νόρμαν Μπελ Γκίντες, βιομηχανικός σχεδιαστής
* Κριστίν Γκρέγκουαρ, κυβερνήτρια της Πολιτείας Ουάσινγκτον
* Γουίλιαμ Τζέιμς Μπηλ, βοτανολόγος

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 5149. Ανακτήθηκε στις 6  Αυγούστου 2018.
2. ↑  United States Census Bureau: «2016 U.S. Gazetteer Files» (Αγγλικά) United States Census Bureau. Ουάσινγκτον. 2016.
3. ↑  «United States Census 2010». *2010 United States Census*. Ανακτήθηκε στις 9  Ιουλίου 2020.
4. ↑  «Gazetteer Files – 2020». United States Census Bureau. Ανακτήθηκε στις 12  Νοεμβρίου 2021.
5. ↑  «Explore Census Data – Adrian city, Michigan». United States Census Bureau. Ανακτήθηκε στις 12  Νοεμβρίου 2021.
6. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
7. ↑  «Find a County». National Association of Counties. Αρχειοθετήθηκε από το πρωτότυπο στις 31 Μαΐου 2011. Ανακτήθηκε στις 7 Ιουνίου 2011.
8. ↑  Knapp, John· Bonner, Richard (1903). *Illustrated history and biographical record of Lenawee County, Michigan*. Adrian, Michigan: The Times Printing Company. σελίδες 68–69.
9. ↑  *Laws of the territory of Michigan*. **3**. Lansing, Michigan: W.S. George & Co. 1874. σελίδες 1392–1397.
10. ↑  Durham, Spencer. «Heath tops Mackey in Adrian's mayor race». *The Daily Telegram - Adrian, MI*. Αρχειοθετήθηκε από το πρωτότυπο στις 6 Νοεμβρίου 2019. Ανακτήθηκε στις 6 Νοεμβρίου 2019.
11. ↑  «US Gazetteer files 2010». United States Census Bureau. Αρχειοθετήθηκε από το πρωτότυπο στις 25 Ιανουαρίου 2012. Ανακτήθηκε στις 25 Νοεμβρίου 2012.
12. ↑  «Adrian College». *adrian.edu*. Ανακτήθηκε στις 15 Ιουνίου 2015.
13. ↑  «Welcome – Siena Heights University». *sienaheights.edu*. Ανακτήθηκε στις 15 Ιουνίου 2015.
14. ↑  «Home - Jackson College». *Jackson College*. Ανακτήθηκε στις 6 Απριλίου 2018.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Έιντριαν (Μίσιγκαν)** |

* Επίσημος ιστότοπος του δήμου

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 266921796
* LCCN: n83163898

 |

 |